b'\n_START_ARTICLE_\nSuperskupina\n_START_PARAGRAPH_\nSuperskupina je glasbena skupina, katere \xc4\x8dlani so glasbeniki, ki so dosegli uspeh \xc5\xbee v svojih predhodnih skupinah ali solo. Obi\xc4\x8dajno se naziv uporablja za kratko\xc5\xbeive pop ali rock zasedbe, kjer se slavni posamezniki zberejo da posnamejo album in izvedejo nekaj koncertov, potem pa razpadejo. Slava njihovih \xc4\x8dlanov zagotovi tak\xc5\xa1ni skupini takoj\xc5\xa1njo pozornost javnosti (kar se obi\xc4\x8dajno prevede v dober obisk koncertov in prodajo glasbe), po drugi strani pa je hiter razpad pogosto neizbe\xc5\xbeen, ker so v superskupini zdru\xc5\xbeene mo\xc4\x8dne in po mo\xc5\xbenosti konfliktne osebnosti, ki poleg tega ustvarjajo tudi v drugih skupinah in nimajo veliko \xc4\x8dasa za stranske projekte._NEWLINE_Le v redkih primerih se tak\xc5\xa1ne skupine obdr\xc5\xbeijo in ustvarjajo skupaj dlje \xc4\x8dasa (npr. Crosby, Stills & Nash), izraz pa se lahko uporablja tudi za glasbenike drugih slogov, denimo Tri tenorje v operni glasbi. V 1980. letih so bile priljubljene tudi dobrodelne superskupine kot je Band Aid, ki so jih sestavili glasbeni promotorji za zbiranje denarja v dobrodelne namene.'